Solveig Bøhle

Diagnose: Brystkreft

Om egne valg og livskvalitet

Solveig Bøhle

Diagnose: Brystkreft

Om egne valg og livskvalitet

Til Mattis, 8 år, og Lily, 5 år, som hver gang vi er sammen minner meg om livets flotte øyeblikk og den spennende framtiden.

Innhold

Forord

«Dette dør du ikke av!»

Selvstendige pasienter – en ressurs?

Valg av sykehus, valg av behandling

Brystbevarende eller ikke?

Antihormonell behandling

Mest mulig overlevelse

Individuell behandling

Legens råd

Overbehandlet og underbehandlet

Livet går videre

Å mestre sykdom

Antikreftsinn

Energipsykologi og gode hjelpere

Brystkreft er mange forskjellige sykdommer

Skreddersydd behandling

Følelser påvirker immunforsvaret

Nye undersøkelsesmetoder: Elastografi

Termografisk undersøkelse

Erfaringsbasert kunnskap

Kropp og psyke

Kroppens naturlige balanse

Psykososialt stress

Sårbarhet kan gå i arv

Hjernen er ferskvare

Helse og personlighet

Placebo og nocebo

Takk!

Litteratur

Artikler og andre kilder

Forord

Da jeg for over fire år siden fikk brystkreft, utløste sykdommen mange spørsmål. Hvorfor ble jeg syk, og hva kunne jeg selv gjøre i møtet med sykdommen? Jeg har intervjuet krefteksperter, men også forskere og eksperter som jobber tverrfaglig, blant annet med stressforskning og kunnskap om hjernen.

Som journalist har jeg jobbet både med konvensjonell og alternativ helse og som sakprosaforfatter skrevet bøker, særlig om psykisk helse. Det gav meg en ballast i møte med behandlingssystemet og påvirket også valgene jeg gjorde i samarbeid med sykehusets behandlere.

For legene kan det være vanskelig å vite hvor mye de skal informere pasienten om mulige bivirkninger av etterbehandlingen. Og mange kvinner kommer med kunnskap og forestillinger om sykdommen fordi de kjenner andre som er behandlet for brystkreft og kanskje også har lest om sykdommen på nettet. Hva skaper trygghet og hva skaper angst i møte med en alvorlig diagnose?

Det er ingen gitt å veilede andre når det gjelder vanskelige valg, men egen erfaring og også intervju med andre kvinner om deres erfaring og valg når de har fått brystkreft, har gitt meg innsikt og kunnskap om hvor sammensatt livet oppleves når man får en alvorlig diagnose. Som pasienter er vi dessuten ekspert i eget liv fordi vi har kunnskap om sykdom og genetiske disposisjoner i familien. Kunnskap som det er viktig å formidle videre til behandlere fordi det vil kunne påvirke kvaliteten på livet etter behandlingen.

Jeg har ønsket å skrive en bok med spørsmål kvinner som får brystkreft naturlig vil stille seg, og slik kanskje styrke dem i forhold til vanskelige valg som de blir stilt overfor i det viktige samarbeidet med legene.

Solveig Bøhle,

April 2013